CELEX: 32019R0324
Language: el
Date: 2019-02-25 00:00:00
Title: Εκτελεστικός κανονισμός (ΕΕ) 2019/324 της Επιτροπής, της 25ης Φεβρουαρίου 2019, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών bifenthrin, carboxin, FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), σκόνη υπολείμματος εκχύλισης πιπεριού και πυριτικό αργιλιονάτριο (Κείμενο που παρουσιάζει ενδιαφέρον για τον ΕΟΧ)

26.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 57/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/324 ΤΗΣ ΕΠΙΤΡΟΠΗΣ
         της 25ης Φεβρουαρίου 2019
         για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών bifenthrin, carboxin, FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), σκόνη υπολείμματος εκχύλισης πιπεριού και πυριτικό αργιλιονάτριο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1) και ιδίως το άρθρο 17 πρώτο εδάφιο,
         Εκτιμώντας τα ακόλουθα:
         
                     (1)
                  
                  
                     Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) ορίζει τις δραστικές ουσίες που θεωρείται ότι εγκρίθηκαν σύμφωνα με τον κανονισμό (ΕΚ) αριθ. 1107/2009. Το μέρος B του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής καθορίζει τις δραστικές ουσίες που εγκρίθηκαν σύμφωνα με τον κανονισμό (ΕΚ) αριθ. 1107/2009.
                  
               
                     (2)
                  
                  
                     Η περίοδος έγκρισης της δραστικής ουσίας bifenthrin παρατάθηκε από τις 31 Ιουλίου 2019 έως τις 31 Ιουλίου 2021 με τον εκτελεστικό κανονισμό (ΕΕ) 2017/195 της Επιτροπής (3).
                  
               
                     (3)
                  
                  
                     Οι περίοδοι έγκρισης των δραστικών ουσιών «σκόνη υπολείμματος εκχύλισης πιπεριού» και «πυριτικό αργιλιονάτριο» παρατάθηκαν από τις 31 Αυγούστου 2019 έως τις 31 Αυγούστου 2020 με τον εκτελεστικό κανονισμό (ΕΕ) 2017/195.
                  
               
                     (4)
                  
                  
                     Η περίοδος έγκρισης της δραστικής ουσίας carboxin παρατάθηκε από τις 31 Μαΐου 2021 έως τις 31 Μαΐου 2023 με τον εκτελεστικό κανονισμό (ΕΕ) 2018/1266 της Επιτροπής (4).
                  
               
                     (5)
                  
                  
                     Η περίοδος έγκρισης της δραστικής ουσίας FEN 560 (αποκαλείται και μοσχοσίταρο ή σπόροι μοσχοσίταρου σε σκόνη) παρατάθηκε από τις 31 Οκτωβρίου 2020 έως τις 31 Οκτωβρίου 2021 με τον εκτελεστικό κανονισμό (ΕΕ) 2018/184 της Επιτροπής (5).
                  
               
                     (6)
                  
                  
                     Οι αιτήσεις για την ανανέωση της έγκρισης των δραστικών ουσιών bifenthrin, carboxin, FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), σκόνη υπολείμματος εκχύλισης πιπεριού και πυριτικό αργιλιονάτριο υποβλήθηκαν σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (6). Ωστόσο, για τη σκόνη υπολείμματος εκχύλισης πιπεριού και για το πυριτικό αργιλιονάτριο δεν υποβλήθηκαν συμπληρωματικοί φάκελοι προς υποστήριξη της ανανέωσης σύμφωνα με το άρθρο 6 του εν λόγω κανονισμού. Για τις δραστικές ουσίες bifenthrin, carboxin και FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), οι αιτούντες επιβεβαίωσαν ότι δεν υποστηρίζουν πλέον την ανανέωση της έγκρισης των δραστικών ουσιών.
                  
               
                     (7)
                  
                  
                     Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, οι παρατάσεις των περιόδων έγκρισης των εν λόγω δραστικών ουσιών που προβλέπονται στους εκτελεστικούς κανονισμούς (ΕΕ) 2017/195, (ΕΕ) 2018/1266 και (ΕΕ) 2018/184 δεν δικαιολογούνται πλέον. Επομένως, είναι σκόπιμο να προβλεφθεί ότι οι εγκρίσεις των δραστικών ουσιών bifenthrin, carboxin, FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), σκόνη υπολείμματος εκχύλισης πιπεριού και πυριτικό αργιλιονάτριο λήγουν στις ημερομηνίες που θα έληγαν χωρίς την παράταση.
                  
               
                     (8)
                  
                  
                     Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (3)  Εκτελεστικός κανονισμός (ΕΕ) 2017/195 της Επιτροπής, της 3ης Φεβρουαρίου 2017, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών που περιλαμβάνονται στο μέρος Β του παραρτήματος του εκτελεστικού κανονισμού (ΕΕ) αριθ. 686/2012 (πρόγραμμα ανανέωσης AIR IV) (ΕΕ L 31 της 4.2.2017, σ. 21).
         
            (4)  Εκτελεστικός κανονισμός (ΕΕ) 2018/1266 της Επιτροπής, της 20ής Σεπτεμβρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών δεκανόλη-1, 6-βενζυλαδενίνη, θειικό αργίλιο, azadirachtin, bupirimate, carboxin, clethodim, cycloxydim, dazomet, diclofop, dithianon, dodine, fenazaquin, fluometuron, flutriafol, hexythiazox, hymexazol, ινδολυλβουτυρικό οξύ, isoxaben, lime sulphur, μεταλδεΰδη, paclobutrazol, pencycuron, sintofen, tau-fluvalinate και tebufenozide (ΕΕ L 238 της 21.9.2018, σ. 81).
         
            (5)  Εκτελεστικός κανονισμός (ΕΕ) 2018/184 της Επιτροπής, της 7ης Φεβρουαρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών FEN 560 (αποκαλείται και μοσχοσίταρο ή σπόροι μοσχοσίταρου σε σκόνη) και sulfuryl fluoride (σουλφουρυλοφθορίδιο) (ΕΕ L 34 της 8.2.2018, σ. 10).
         
            (6)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).
      
      
         
            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται ως εξής:
            
                        1)
                     
                     
                        Το μέρος Α τροποποιείται ως εξής:
                        
                                    α)
                                 
                                 
                                    στην έκτη στήλη, «λήξη της έγκρισης», της καταχώρισης 239, «Σκόνη υπολείμματος εκχύλισης πιπεριού (PDER)», η ημερομηνία αντικαθίσταται από την ημερομηνία «31 Αυγούστου 2019»·
                                 
                              
                                    β)
                                 
                                 
                                    στην έκτη στήλη, «λήξη της έγκρισης», της καταχώρισης 253, «Πυριτικό αργιλιονάτριο», η ημερομηνία αντικαθίσταται από την ημερομηνία «31 Αυγούστου 2019»·
                                 
                              
                                    γ)
                                 
                                 
                                    στην έκτη στήλη, «λήξη της έγκρισης», της καταχώρισης 308, «FEN 560 (αποκαλείται και μοσχοσίταρο ή σπόροι μοσχοσίταρου σε σκόνη)», η ημερομηνία αντικαθίσταται από την ημερομηνία «31 Οκτωβρίου 2020»·
                                 
                              
                                    δ)
                                 
                                 
                                    στην έκτη στήλη, «λήξη της έγκρισης», της καταχώρισης 337, «Carboxin», η ημερομηνία αντικαθίσταται από την ημερομηνία «31 Μαΐου 2021».
                                 
                              
                  
                        2)
                     
                     
                        Στο μέρος Β, στην έκτη στήλη, «λήξη της έγκρισης», της καταχώρισης 23, «Bifenthrin», η ημερομηνία αντικαθίσταται από την ημερομηνία «31 Ιουλίου 2019».